Solidariteit Jeug staan groot skoene vol tydens krisis - Solidariteit WêreldSolidariteit Wêreld
Tuis › Nuuskantoor › Solidariteit Jeug staan groot skoene vol tydens krisis
Wanneer 'n krisis kom, is daar eintlik maar net twee tipes mense, twee tipes organisasies, twee wyses om die saak te benader. Aan die een kant is daar hulle wat niks doen nie, of dalk net nou en dan vir eie gewin 'n paar beloftes maak wat hulle geensins van plan is om uit te voer nie. Dit is hulle wat vinger wys en die probleem vererger. Aan die ander kant is daar mense en organisasies wat die storm in die oë kyk, die moue oprol en aan die werk spring – Solidariteit is een van hierdie tipe organisasies, en soos ons moederorganisasie probeer Solidariteit Jeug om groot skoene vol te staan deur self so 'n organisasie te word.
Die Covid-19-krisis het, soos baie krisisse in die verlede, die jeug ontsettend hard getref, baie harder as heelparty ander groepe in die samelewing. Soos in groot oorloë, soos in tye van rewolusie, was dit die jongmense wat voor in die ry gestaan het toe die ekonomiese krisis as gevolg van die volgehoue inperking sy tande begin wys het. Juis daarom het Solidariteit Jeug aan die werk gespring, planne begin maak en skuiwe begin maak om die grootste werkloosheidskrisis te omskep in 'n geleentheid vir jongmense om saam te kom en verantwoordelikheid te aanvaar.
Ons sien alreeds hoe swaar jongmense kry. Dit is jongmense wat nie hul kwalifikasies betyds sal kan klaarmaak nie, dit is jongmense wat nie hul studielenings sal kan terugbetaal nie, dit is jongmense wat eerste uit hul poste verwyder gaan word wanneer maatskappye begin herstruktureer en begin om personeel te besnoei.
Wat sal ons dus nou doen? Hoe sal ons optree, waarheen sal ons draai?
Solidariteit Jeug het besluit om hierdie krisis van voor af aan te pak en vir elke krisis 'n oplossing te bedink – soms is dit 'n klein oplossing, soms maar net 'n saadjie, maar iets waarop toekomsdrome gebou kan word. Hier is 'n paar van die planne waarmee ons vorendag gekom het:
1 – Aanlyn mentorskappe.
Solidariteit Jeug is al 'n ruk lank besig met die idee van mentorskap, maar die nasionale toestand van inperking het ons gedwing om kreatief te raak en die hele idee aanlyn deur te voer. In samewerking met Solidariteit se beroepsgildes ontwikkel ons tans 'n webblad waar jongmense vir 'n mentor kan gaan aansoek doen, en as een beskikbaar is, sal ons hom aan die jongmens toedeel. Hierdie platform rol binnekort uit, en dit sal hoop skep deurdat jongmense met kennis toegerus word.
2 – Aanlyn beursaansoeke
Ons besef dat jongmense dit tans moeiliker as ooit tevore gaan vind om befondsing vir hul studies te bekom. Nie net sukkel maatskappye om dinge soos beursfondse aan die gang te hou nie, maar toenemende politieke druk kan heelwat van Solidariteit Jeug se lede as gevolg van hul ras uitsluit van befondsing vir hul studies. Ons het juis op grond hiervan 'n platform gebou waar beurse maklik en vinnig gevind kan word.
3 – JeugPro
Jongmense gaan ongelukkig eerste hul werk verloor en laaste in die ry vir nuwe geleenthede wees. Om iemand in die werkplek te hê wat hul belange en loopbaan beskerm, is dus nou belangriker as ooit tevore. Daarom het Solidariteit met JeugPro begin – ons intreelidmaatskap teen R50,00 per maand.
Solidariteit Jeug weet dat 'n krisis op pad is, maar ons kan nie vlug nie; ons moet die krisis in die oë kyk, ysterklou in die grond slaan en alles gee wat ons het.